Document ID: 32005D0379

A BIZOTTSÁG HATÁROZATA
(2005. május 17.)
a szarvasmarhafélék fajtatiszta tenyészállatairól, azok spermájáról, petesejtjeiről és embrióiról kiállított származási bizonyítványról és az abban feltüntetendő adatokról
(az értesítés a C(2005) 1436. számú dokumentummal történt)
(EGT vonatkozású szöveg)
(2005/379/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék fajtatiszta tenyészállatairól szóló, 1977. július 25-i 77/504/EGK tanácsi irányelvre (1) és különösen annak 6. cikke (1) bekezdésének ötödik francia bekezdésére,
mivel:
(1)
A 77/504/EGK irányelvvel összhangban a tagállamok megkövetelhetik, hogy a szarvasmarhafélék Közösségen belüli kereskedelemben részt vevő fajtatiszta tenyészállatai, azok spermái, petesejtjei és embriói a tagállam által elismert tenyésztői egyesületek vagy szövetségek által kiállított származási bizonyítvánnyal (a továbbiakban: „származási bizonyítvány”) rendelkezzenek. Az irányelv azt is előírja, hogy a származási bizonyítványban feltüntetendő adatokat össze kell hangolni.
(2)
A szarvasmarhafélék fajtatiszta tenyészállatainak származásibizonyítvány-mintáját és a bizonyítványban vagy az azzal egyenértékű okmányokon feltüntetendő adatokat jelenleg a 86/404/EGK bizottsági határozat (2) szabályozza, ugyanerről a szarvasmarhafélék fajtatiszta tenyészállatainak spermái és embriói vonatkozásában a 88/124/EGK bizottsági határozat (3), illetve a szarvasmarhafélék fajtatiszta tenyészállatainak petesejtjei vonatkozásában a 96/80/EK bizottsági határozat (4) rendelkezik. A közösségi jog érthetősége és egyszerűsítése érdekében célszerű a 86/404/EGK, a 88/124/EGK és a 96/80/EK határozatokat hatályon kívül helyezni, és egyetlen határozattal helyettesíteni.
(3)
A szarvasmarhafélék azonosításáról, a szarvasmarhafélék azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendelet (5) rendelkezik.
(4)
A fajtatiszta bikák hivatalos vizsgálatára vonatkozó különös rendelkezéseket a szarvasmarhafélék fajtatiszta tenyészállatainak tenyésztés céljára történő engedélyezéséről szóló, 1987. június 18-i 87/328/EGK tanácsi irányelv (6) írja elő.
(5)
A származási bizonyítványok célja a vevő számára minimális információt biztosítani az állatról vagy szaporítóanyagairól a 86/404/EGK, 88/124/EGK és 96/80/EK határozatban előírt adatok formájában. Figyelembe véve az informatika fejlődését, valamint azt, hogy a genetikai értékelések egyes adatai nyilvánosan hozzáférhetőek, úgy tűnik, a jövőben nincs szükség összehangolt bizonyítványminta ajánlására, továbbá egyes adatok tekintetében elegendő lehet azok nyilvános forrására hivatkozni.
(6)
A származási bizonyítványokat vagy az azokkal egyenértékű igazoló okmányokat hitelesítő nyilatkozatokat a szarvasmarhafélék fajtatiszta tenyészállatainak törzskönyveit vezető vagy létrehozó tenyésztői egyesületek és szövetségek elismerésére vonatkozó szempontok megállapításáról szóló, 1984. április 27-i 84/247/EGK bizottsági határozattal (7) összhangban elismert szervezetek állítják ki. Mindazonáltal célszerűnek tűnik a szarvasmarhafajba tartozó háziállatok mélyhűtött spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvvel (8) összhangban engedélyezett spermagyűjtő és -tároló központok számára is lehetővé tenni származási bizonyítványok kiállítását spermáról, illetve a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvvel (9) összhangban engedélyezett embriógyűjtő munkacsoportok számára is lehetővé tenni származási bizonyítványok kiállítását embriókról.
(7)
Az e határozatban előírt intézkedések összhangban vannak az Állattenyésztés-technológiai Állandó Bizottság véleményével,
ELFOGADTA EZT A HATÁROZATOT:
1. cikk
Ez a határozat a szarvasmarhafélék Közösségen belüli kereskedelmi forgalomban részt vevő fajtatiszta tenyészállatairól, azok spermájáról, petesejtjeiről és embrióiról kiállított származási bizonyítványban vagy kísérő okmányon feltüntetendő adatokat írja elő. Az e határozat értelmében kiadott származási bizonyítványokat a 84/247/EGK határozattal összhangban hivatalosan elismert tenyésztőegyesületek vagy szövetségek (a továbbiakban: „tenyésztőegyesületek”) állíthatják ki. A spermáról a 88/407/EGK irányelvvel összhangban engedélyezett spermagyűjtő és -tároló központok, az embriókról pedig a 89/556/EGK irányelvvel összhangban engedélyezett embriógyűjtő munkacsoportok is kiállíthatnak származási bizonyítványt a tenyésztőegyesület által megadott adatok alapján, e határozat 3. cikkének (2) bekezdésével és 5. cikkének (2) bekezdésével összhangban.
2. cikk
(1) Az állatokról kiállított származási bizonyítványokban az alábbi adatokat kell feltüntetni:
a)
a következő címet: „A 2005/379/EK bizottsági határozattal összhangban a Közösségen belüli kereskedelemhez kiállított származási bizonyítvány”;
b)
a bizonyítványt kiállító, a 84/247/EGK határozattal összhangban hivatalosan elismert tenyésztőegyesület neve;
c)
a törzskönyv neve;
d)
a fajta;
e)
az ivar;
f)
a törzskönyvi bejegyzés száma;
g)
a bizonyítvány kiállításának időpontja;
h)
az azonosítási rendszer;
i)
az azonosító szám az 1760/2000/EK rendelettel összhangban;
j)
a születési dátum;
k)
a tenyésztő neve és címe;
l)
a tulajdonos neve és címe;
m)
a származás:
Apaállat
Hímivarú nagyszülő
Nőivarú nagyszülő
Törzskönyvi szám
Törzskönyvi szám
Törzskönyvi szám
Anyaállat
Hímivarú nagyszülő
Nőivarú nagyszülő
Törzskönyvi szám
Törzskönyvi szám
Törzskönyvi szám
n)
a szóban forgó kategóriára és állatra vonatkozó tenyésztési program előírásainak megfelelően elvégzett teljesítményvizsgálatok rendelkezésre álló eredményei, valamint a genetikai értékelések naprakész eredményei, beleértve az állat, szülei vagy nagyszülei bármilyen genetikus sajátosságát vagy genetikus hibáját is. Amennyiben a genetikus értékelés eredményei interneten nyilvánosan hozzáférhetőek, elegendő az eredményeket tartalmazó honlapra hivatkozni;
o)
vemhes anyaállatok esetében a megtermékenyítés vagy a párzás időpontja és a megtermékenyítő bika azonosítása;
p)
az aláíró neve és beosztása, a bizonyítvány kiállításának helye és ideje, az okmányt kiállító tenyésztőegyesület által aláírásra felhatalmazott személy aláírása.
(2) Ezeket az adatokat az állatot kísérő egyéb okmányok is tartalmazhatják, amennyiben a törzskönyvet vezető tenyésztőegyesület hitelesíti azokat a következő mondattal: „Alulírott igazolom, hogy a 2005/379/EK bizottsági határozat 2. cikkében előírt adatokat a mellékelt dokumentumok tartalmazzák: […]”, és közli a vonatkozó mellékletek teljes felsorolását.
3. cikk
(1) A spermáról kiállított származási bizonyítványokban az alábbi adatokat kell feltüntetni:
a)
minden, a 2. cikkben említett adat a spermát adó bikáról, valamint vércsoportja vagy olyan vizsgálati eredmények, amelyek azzal egyenértékű tudományos biztosítékul szolgálnak származását illetően;
b)
a sperma azonosítását lehetővé tévő adatok, a sperma begyűjtésének időpontja, a spermagyűjtő vagy tároló központ és a címzett neve és címe;
c)
a fajtatiszta bikák hivatalos vizsgálatára szolgáló sperma esetében a 87/328/EGK irányelvvel összhangban a vizsgálattal megbízott, hivatalosan elismert egyesület vagy szövetség neve és címe;
d)
az aláíró neve és beosztása, a bizonyítvány kiállításának helye és ideje, az okmányt kiállító tenyésztőegyesület által aláírásra felhatalmazott személy aláírása.
(2) Ezeket az adatokat a spermát kísérő egyéb okmányok is tartalmazhatják, amennyiben a törzskönyvet vezető tenyésztőegyesület hitelesíti azokat a következő mondattal: „Alulírott igazolom, hogy a 2005/379/EK bizottsági határozat 3. cikkében előírt adatokat a mellékelt dokumentumok tartalmazzák: […]”, és közli a vonatkozó mellékletek teljes felsorolását.
4. cikk
(1) A petesejtekről kiállított származási bizonyítványokban az alábbi adatokat kell feltüntetni:
a)
minden, a 2. cikkben említett adat a petesejtet adó anyaállatról, valamint vércsoportja vagy olyan vizsgálati eredmények, amelyek azzal egyenértékű tudományos biztosítékul szolgálnak származását illetően;
b)
a petesejt azonosítását lehetővé tévő adatok, a petesejt begyűjtésének időpontja, a begyűjtő munkacsoport és a címzett neve és címe;
c)
ha egy szalmában egynél több petesejt van, azok számát világosan fel kell tüntetni, és minden petesejtnek ugyanazon anyaállattól kell származnia;
d)
az aláíró neve és beosztása, a bizonyítvány kiállításának helye és ideje, az okmányt kiállító tenyésztőegyesület által aláírásra felhatalmazott személy aláírása.
(2) Ezeket az adatokat a petesejtet kísérő egyéb okmányok is tartalmazhatják, amennyiben a törzskönyvet vezető tenyésztőegyesület hitelesíti azokat a következő mondattal: „Alulírott igazolom, hogy a 2005/379/EK bizottsági határozat 4. cikkében előírt adatokat a mellékelt dokumentumok tartalmazzák: […]”, és közli a vonatkozó mellékletek teljes felsorolását.
5. cikk
(1) Az embriókról kiállított származási bizonyítványokban az alábbi adatokat kell feltüntetni:
a)
minden, a 2. cikkben említett adat a donor anyaállatról és a megtermékenyítő apaállatról, valamint mindkettő vércsoportja vagy olyan vizsgálati eredmények, amelyek azzal egyenértékű tudományos biztosítékul szolgálnak származásukat illetően;
b)
az embrió azonosítását lehetővé tévő adatok, az embrió begyűjtésének időpontja, a begyűjtő munkacsoport és a címzett neve és címe;
c)
ha egy szalmában egynél több embrió van, azok számát világosan fel kell tüntetni, és minden embriónak ugyanazon szülőktől kell származnia;
d)
az aláíró neve és beosztása, a bizonyítvány kiállításának helye és ideje, az okmányt kiállító tenyésztőegyesület által aláírásra felhatalmazott személy aláírása.
(2) Ezeket az adatokat az embriót kísérő egyéb okmányok is tartalmazhatják, amennyiben a törzskönyvet vezető tenyésztőegyesület hitelesíti azokat a következő mondattal: „Alulírott igazolom, hogy a 2005/379/EK bizottsági határozat 5. cikkében előírt adatokat a mellékelt dokumentumok tartalmazzák: […]”, és közli a vonatkozó mellékletek teljes felsorolását.
6. cikk
A 86/404/EGK, a 88/124/EGK és a 96/80/EK határozatok hatályukat vesztik.
7. cikk
Ennek a határozatnak a tagállamok a címzettjei.
Kelt Brüsszelben, 2005. május 17-én.

Labels: 12
3
6